21 listopada PKW podała wreszcie ôficjalne wyniki w wyborach do Syjmiku. I chociŏż jŏ akurat tam niy wlŏz, to fest żech rŏd, co inksze z Ruchu Autōnōmie Ślōnska sie tam znŏdli i to nawet wiyncyj jak sztyry lata do zadku (w 2010 bōło 3 radnych ze RAŚ, terŏzki 4). Dziynkuja wszyjskim co na mie ôddali głos bo to bōły tyż głosy na cōłko lista RAŚ i skuli tego niy bōły to głosy stracōne.
Dlŏ nŏs, w RAŚ, niyma cyl coby erbnōńć wielaś radnych, ale coby dolyź do autōnōmie. A wybory co sztyry lata abo nŏs na chwila przisztopujōm, abo dajōm nōm szwōngu. Ale na zicher nŏs niy wrōcōm nazŏd z rŏz ôbranyj drogi.
Terŏzki czekŏ nŏs kupa roboty przed wyborami za sztyry lata. Jŏ tyż już sie rychtuja do tego i sam bydziecie mogli poczytać, posuchać abo ôbejrzeć to co bych chciōł Wōm pedzieć. Tōż zaglōndejcie sam.
szl_Latn szl_Latn szl_Latn